የትግራይ ምክርቤት አስቸኳይ ጉባኤ ሁለት አዋጆችን በማጽደቅ ተጠናቀቀ
የምክር ቤቱ አስቸኳይ ጉባኤ አዲስ ተጨማሪ የካቢኔ አባላትን ከመሾሙም ሌላ ሁለት አዋጆችን በማጽደቅ፤ የአንድ የምክርቤት አባልን ያለመከሰስ መብት አንስቷል፡፡ጉባኤው ትናንት ካጸደቃቸው አዋጆች መካከል የክልሉ ህብረት ስራ ማህበራት የምግብ ዋስትናን ለማረጋገጥና ድህነትን ለመቀነስ የሚያስችለው የግብርና ግብአት መግዣ የሚውል የ1 ነጥብ 1 ቢልዮን ብር ብድር ዋስትና አዋጅ አንዱ ነው ፡፡ብድሩ የክልሉ መንግስት ከኢትዮጵያ ንግድ ባንክ በሚፈፅመው ውል የሚከናወን ሲሆን ፤እያንዳንዱን የገጠር ወረዳ በማስተባበር የሚሰራ መሆኑን ነው የተመለከተው ፡፡ብድሩ በአንድ ዓመት ውስጥ የሚመለስ መሆኑን ረቂቅ አዋጁን ለምክር ቤቱ አቅረበው ያስጸደቁት የበጀትና ኦዲት ቋሚ ኮሚቴ ሰብሳቢ አቶ ንጉሰ ለገሰ ገልጸዋል።እንዲሁም የእርሻ መሬት የሌላቸው የገጠር ወጣቶች በተለያዩ ስራዎች ተሰማርተው ኑሯቸውን እንዲያሻሽሉ ለማስቻል በክልሉ መንግስት ዋስትና 450 ሚልዮን ብር ከደደቢት ማይክሮ ፋይናንስ ብድር እንዲያገኙ ምክር ቤቱ ያጸደቀው ሌላው አዋጅ ነው ፡፡በርዕስ መስተዳድሩ አቶ አባይ ወልዱ አቅራቢነት  ትናንት የተሾሙት  አዳዲስ የቢሮ ሀላፊዎች፣ የክልሉ ጠቅላይ ፍርድ ቤት ፕሬዝዳንትና ምክትል ፕሬዝዳንት እንዲሁም   የክልሉ ዋና ኦዲተር  ናቸው፡፡በትግራይ ክልል በተለያዩ የሃላፊነት ደረጃዎች የተሾሙት የካቢኔ አባላት ህዝብን ለማገልገል ባላቸው ፍላጎትና ብቃት ተመዝነው መሆኑን ነው የክልሉ ርዕሰ መስተዳድር አቶ አባይ ወልዱ የገለጹት ፡፡አዲስ የተሾሙ የካቢኔ አባላት ህዝብን ለማገልገል ካላቸው ፍላጎት በተጨማሪ የፖሊሲና ስትራቴጂ  እውቀታቸው መመዘኛ ሆኖ መቅረቡን ርዕስ መስተዳድሩ ጠቁመዋል፡፡የአመራር ብቃታቸውና የትምህርት ዝግጅነታቸው ፤ ከኪራይ ሰብሳቢነት አስተሳሰብና ተግባር የፀዱ መሆናቸው በዝርዝር መታየቱን ርዕስ መስተዳድሩ አስታውቀዋል፡፡ከቢሮ ሀላፊነት የተነሱ የካቢኔ አባላትም የሚመጥናቸው  ሃላፊነትና ቦታ እንደተሰጣቸው አቶ አባይ ለምክር ቤቱ  አስረድተዋል ፡፡የክልሉ ጠቅላይ ፍርድ ቤት ፕሬዝዳት የነበሩ ወይዘሮ ሕሪቲ ምሕረተአብ በጡረታ እንዲሁም ምክትላቸው የነበሩ አቶ ገብሩ ዘነበ ደግሞ በህመም ምክንያት ከቦታቸው ተነስተዋል ነው ያሉት- (ኢዜአ )። 